Velkommen
Forfattere: Roger Buch
Tidsskrift: journalistica ()

## Velkommen

## AF ROGER BUCH ANSVARSHAVENDE REDAKTØR

I en tid, hvor papir ikke er særligt populært i den videnskabelige tidsskriftverden, hvor nogle tidsskifter begynder alene at udkommer elektronisk, og andre tidsskrifter vælger helt at stikke piben ind, undres nogle måske over et nyt videnskabeligt tidsskrift - og så på papir.

Forklaringen på dette nye tidsskrift er ganske simpelt, at der er et behov. Journalistikken, som engang var den rene mesterlære, flyttede i første omgang ind på Danmarks Journalisthøjskole, og senere også ind på nogle af universiteterne, i takt med samfundets og vel også branchens øgede krav om formel uddannelse. I de seneste ti år har kravene fået endnu et drej, og forskningsbaseret  undervisning, er blevet målsætning flere og flere steder i uddannelsessektoren. Og her står journalistuddannelserne i den svage position, at der ikke findes tidsskrifter, som har journalistikken  i  centrum.  Der  findes  flere  videnskabelige  tidsskrifter, som har medierne, kulturen osv. i fokus, men ingen som bruger al opmærksomheden på journalistik. Dette skabes med Journalistica.

I en presset mediebranche er der også stigende efterspørgsel på analyser af, hvad som virker, hvordan det virker, og hvorfor det virker - kort sagt dokumentation og kritiske tests af de mange nye tiltag, som gennemføres rundt om i redaktionslokalerne. På samme  måde  som  den  offentlige  sektor  efterspørger  analyser af nye organisationsformer, kommunalreformer, evalueringsinstrumenter  osv.  Mediebranchens  behov  vil  være  stigende  i  de kommende år på grund af den dobbelte tommelskrue, som den øgede  konkurrence/pressede  økonomi  og  den  medieteknolo- giske udvikling skaber. Dette behov vil i fremtiden kunne dækkes med Journalistica.

Alle praktiske oplysninger om optagelse af artikler, bestilling af abonnement  og  køb  af  enkeltnumre  findes  på  www.journalistica.dk. Visionen for Journalistica er at leve op til alle konventioner  for  forskningstidsskrifter,  men  samtidig  lægge  stor  vægt på formidlingen af forskningen, for at forhindre den blindgyde af indforståethed - for ikke at sige uforståelighed - som har ramt dele af ikke mindst samfundsvidenskaben. Journalistica vil som regel være samlet om et bestemt tema i hvert nummer, men der vil også være plads til enkelte artikler uden for temaet, og efter behov udsendes hele numre uden fælles tema.

Temaet for første nummer af Journalistica er journalistisk etik. Emnet blev valgt længe inden den største udenrigspolitiske krise siden 2 .  verdenskrig brød ud og udløste det som nok også har været danmarkshistoriens største debat om journalistisk etik. Sagen  om  Jyllands-Postens  tegninger  af  Muhammed  behandles ikke direkte i dette nummer af Journalistica - men artikler i kommende numre skal være meget velkomne.

Hermed er der budt velkommen, jeg håber også, at Journalistica bliver vel modtaget … og god læselyst.